जयपुर, 08 नवम्बर (हि.स.)। प्रदेश में दीपावली बाद अब प्रत्याशियों की बैचनी बढ़ गई है। भाजपा-कांग्रेस के शीर्ष नेतृत्व की ओर से पहली सूची तैयार कर ली गई जो अब कभी भी सामने आ सकती है। सूत्रों के अनुसार कांग्रेस की रविवार देर रात तक पहली सूची आ सकती है। उल्लेखनीय है कि दोनों राजनीतिक दल दीपावली तक कोई विवाद या धरने प्रदर्शन नहीं चाहते थे। कांग्रेस-भाजपा दोनों दलों में 100 से ज्यादा ऐसी सीटें है, जहां पर विरोध होना तय माना जा रहा है। जहां भाजपा में मौजूदा विधायकों के नाम कटने से तो कांग्रेस में यह विरोध सत्ता विरोधी लहर होने का माहौल होने के कारण टिकट नहीं मिल पाने के कारण दावेदारों की रहेगी। ऐसे में दोनों दलों में बैचनी बढ गई है। हर नेता टिकट मिलने के लिए आश्वस्त नहीं है। इस बार लक्ष्मी पूजन पर भी नेताओं की टिकट मिलने की आस और प्रार्थना ही भगवान से रही। कांग्रेस में फिर बदले नाम कांग्रेस में एक बार फिर प्रत्याशियों की तय सूची में बड़ा बदलाव किया गया है। पहले तय हो चुके 150 से ज्यादा नाम से आधे बदल दिए गए। सूत्रों की माने तो तय की गई सूची में युवाओं और महिलाओं की पर्याप्त भागेदारी नहीं दिखने पर आलाकमान की नाराजगी के बाद नाम पलटे गए हैं। इसमें जयपुर, उदयपुर, सीकर, अजमेर में नाम पलटने की चर्चा है। वहीं जयपुर शहर से कांग्रेस इस बार दो महिला उम्मीदवार उतार सकती है। वहीं पूरे जिले में करीब पांच महिला प्रत्याशी हो सकती है। कांग्रेस में करीब 50 महिलाओं को टिकट मिलने की चर्चा है तो युवाओं को करीब 30 सीटों पर भागेदाररी मिल सकती है। भाजपा में रायशुमारी पूरी भाजपा में रायशुमारी पूरी होने के बाद अब करीब 80 नामों की घोषणा हो सकती है। इसमें जयपुर के कुछ नाम भी पहली सूची में आ सकते हालांकि विवादित 50 से ज्यादा सीटें नामांकन भरने से एक से दो दिन पहले घोषित होने की संभावना है। भाजपा में मुख्यमंत्री वसुंधरा राजे और केन्द्रीय नेतृत्व नामों में एकमत नहीं होने की चर्चा है। ऐसे में मौजूदा कई विधायकों का टिकट काटने की चर्चा है जिसमें 30 से ज्यादा नाम ऐसे है जिन्हें प्रदेश नेतृत्व टिकट देना चाहता है। प्रचार सामग्री तैयार कांग्रेस में कई उत्साही युवा नेताओं ने प्रचार सामग्री भी तैयार करवा ली है। बस इनको बांटने की तैयारी है वहीं कइ नेताओं ने दीपावली पर लक्ष्मी का पन्ना छपवाकर बंटवाया और संदेश देने की कोशिश की अगले प्रत्याशी वो ही हो सकते है। नेताओं का पूरा विश्वास है कि टिकट उनको ही मिलेगा। ऐसे में कांग्रेस की मुसीबतें टिकट घोषित होने के बाद तय है। कई सीटों पर बड़ा विरोध और धरना प्रदर्शन सामने आ सकता है। हिन्दुस्थान समाचार/ प्रशांत/ ईश्वर